Ondersoek ‘eksplisiete, verdoemende’ WhatsApp-groepe oor oproer – GoodWeermaglede op patrollie tydens die oproer in KwaZulu-Natal. (Foto: Twitter) Die politieke party GOOD sê hy het inligting wat uit ANC-geledere aan hom uitgelek is oor die plundering in KwaZulu-Natal aan die polisie oorhandig om te ondersoek. Die inligting hou verband met drie WhatsApp-groepe wat glo gestig is om verlede maand se oproer aan te hits. GOOD sê hoewel hy uiters versigtig is om betrokke te raak by of gebruik te word in ANC-faksiegevegte, is die inhoud van die groepe net “te eksplisiet en verdoemend om verontagsaam te word”. “Terwyl die land gefokus het op die 12 aanhitsers, die sogenaamde groot visse wie se name nog nie genoem is nie en wat dalk bestaan en dalk ook nie, verskaf die WhatsApp-groepe bewyse van ŉ aantal mense wat opgetree het met die gemeenskaplike doel om die geweld en verwoesting te organiseer en aan te hits,” sê Brett Herron, sekretaris-generaal van die party. Herron sê volgens die regering is verskeie kernaanhitsers aangekeer, maar daar is min inligting oor die omvang van hul betrokkenheid, of hul senioriteit. “Die staat se wetstoepassingsagentskappe moet hierdie misdade sonder vrees, guns of vooroordeel ondersoek.” Die party het ŉ geheuestafie met inligting oor die drie WhatsApp-groepe reeds aan die polisie se eenheid wat die ondersoeke hanteer, oorhandig. GOOD het ook met die hoof van die eenheid daaroor vergader. Volgens GOOD is die drie groepe gestig net nadat oudpres. Jacob Zuma hom aan die polisie oorgegee het en laat op 7 Julie opgesluit is om sy tronkstraf te begin uitdien. Die Konstitusionele Hof het hom 15 maande tronkstraf vir minagting van die hof opgelê. Een van die groepe is volgens GOOD genaamd “ETHEKWINI SHUTDOWN” en is oënskynlik op die oggend van 8 Julie, na bewering deur Samke Gumede, ŉ ANC-lid in die streek, begin. Die “INK SHUTDOWN”-groep is volgens GOOD op die oggend van 9 Julie begin en verwys oënskynlik na Inanda, Ntuzuma en KwaMashu. Die “FREE SUMA INFORMATION”-groep is volgens die party ŉ dag tevore op die been gebring en het glo aanvanklik as FREE ZUMA COORDINATORS bekend gestaan. GOOD sê noemenswaardige lede van dié groep sluit in Carl Niehaus en Andile Lungisa. Albei is getroue ondersteuners van die oudpresident. Die party sê met die hulp van fluitjieblasers, navorsers en lede van die publiek is 26 mense geïdentifiseer wat lyk of hulle aan die geweld en plundering meegedoen het. GOOD sê boodskappe, stemboodskappe en video’s op die drie groepe dui daarop dat die optrede goed georkestreer is en in werking gestel is deur die betrokkenes met die doel om die staat omver te werp. GOOD het ook ŉ lys van boodskappe gedeel wat glo op die groepe te vinde was: Die party sê die boodskappe is meestal deur lede of ondersteuners van die ANC gestuur. Een van die vermeende aanhitsers is egter glo ŉ senior leier by die National Freedom Party, ŉ splintergroep van die IVP. GOOD het al die name ook aan die polisie oorhandig.